b'\n_START_ARTICLE_\nOrlandus Lassus\n_START_SECTION_\nBiografija\n_START_PARAGRAPH_\nRoland de Lattre gim\xc4\x97 Monse, Heno provincijoje Flandrijoje (dab. Belgija) 1530 arba 1532 m. V\xc4\x97liau vard\xc4\x85 pasikeit\xc4\x97 \xc4\xaf Orlando Laso po to, kai jo t\xc4\x97vas buvo nuteistas u\xc5\xbe pinig\xc5\xb3 padirbin\xc4\x97jim\xc4\x85. Beveik nieko ne\xc5\xbeinoma nei apie jo t\xc4\x97vus, nei apie jaunyst\xc4\x99. Anot legendos, b\xc5\xabdamas vaikas Lasas buvo tris kartus pagrobtas d\xc4\x97l nuostabaus balso. Tam joki\xc5\xb3 tikr\xc5\xb3 \xc4\xafrodym\xc5\xb3 n\xc4\x97ra. \xc5\xbdinoma, kad Lasas, b\xc5\xabdamas 12 met\xc5\xb3 am\xc5\xbeiaus, prisijung\xc4\x97 prie ital\xc5\xb3 kondotjero Ferrante Gonzaga, kuris tuo metu kariavo Nyderlanduose imperatoriaus Karolio V-ojo vardu._NEWLINE_1545 m. Lasas, kartu su kondotjeru, keliavo \xc4\xaf Sicilij\xc4\x85, kurioje Ferrante Gonzaga buvo paskirtas vicekaraliumi. Pakeliui pabuvojo Mantujoje. Sicilijoje Lasas nei\xc5\xa1buvo n\xc4\x97 met\xc5\xb3 ir persik\xc4\x97l\xc4\x97 \xc4\xaf Milan\xc4\x85. Biografo Samuel Quickelberg teigimu, 1549 m. Lasas buvo Neapolyje ir tuo metu prad\xc4\x97jo kurti muzik\xc4\x85. Sp\xc4\x97jama, kad Lasas muzikos k\xc5\xabrimo pagrindus \xc4\xafgavo Italijoje, nes tik taip galima paai\xc5\xa1kinti dvigubo choralo antifonin\xc4\xaf i\xc5\xa1d\xc4\x97stym\xc4\x85 jo ankstyvojoje muzikoje. Pats Lasas da\xc5\xbenai pasira\xc5\xa1in\xc4\x97jo italizuotu variantu Orlando di Lasso (\xc5\xa1is variantas pla\xc4\x8diai vartojamas iki \xc5\xa1i\xc5\xb3 laik\xc5\xb3). Tikriausiai Laso muzikiniai sugeb\xc4\x97jimai nek\xc4\x97l\xc4\x97 abejoni\xc5\xb3 nuo pat jo jaunyst\xc4\x97s. 1553 m. jis u\xc5\xbe\xc4\x97m\xc4\x97 kapelmeisterio viet\xc4\x85 Romos \xc5\xa0v. Jono Laterano bazilikoje \xe2\x88\x92 i\xc5\xa1ties presti\xc5\xbein\xc4\xaf post\xc4\x85 vos apie 21 met\xc5\xb3 kompozitoriui. \xc5\xa0iame poste Lasas nei\xc5\xa1buvo n\xc4\x97 met\xc5\xb3, nes, 1554 m. gav\xc4\x99s \xc5\xbeini\xc4\x85 apie t\xc4\x97v\xc5\xb3 lig\xc4\x85, keliavo atgal \xc4\xaf Flandrij\xc4\x85, ta\xc4\x8diau rado abu t\xc4\x97vus jau mirusius. Po to Lasas gyveno Nyderlanduose, sp\xc4\x97jama, daugiausia Antverpene. 1555 m. pasirod\xc4\x97 pirmosios Laso muzikos publikacijos, i\xc5\xa1leistos i\xc5\xa1kart Antverpene ir Venecijoje._NEWLINE_1556 ar 1557 m. Lasas buvo pakvietas Bavarijos kunigaik\xc5\xa1\xc4\x8dio Albrechto V-ojo ir apsigyveno Miunchene, kuriame praleido likusi\xc4\x85 gyvenimo dal\xc4\xaf su trumpomis i\xc5\xa1vykomis. Dainavo kunigaik\xc5\xa1\xc4\x8dio dvaro chore tenoru, 1563 m. u\xc5\xbe\xc4\x97m\xc4\x97 kapelmeisterio post\xc4\x85, kuriame i\xc5\xa1buvo 30 met\xc5\xb3. Miunchene ved\xc4\x97 Regina Weckinger, su kuria susilauk\xc4\x97 2 dukter\xc5\xb3 ir 4 s\xc5\xabn\xc5\xb3. Apie 1570 m. Lasas buvo garsiausiu Europos kompozitoriumi. 1570 m. imperatorius Maksimilijonas II jam suteik\xc4\x97 bajoryst\xc4\x99. Popie\xc5\xbeius Grigalius XIII pak\xc4\x97l\xc4\x97 \xc4\xaf Auksinio pentino ordino riterius. Anot biografo Delmotte, Lasas nepaprastai buvo atsidav\xc4\x99s k\xc5\xabrybai, kad ilgainiui tai palau\xc5\xbe\xc4\x97 jo psichin\xc4\x99 sveikat\xc4\x85. Paskutinius 10 met\xc5\xb3 Laso produktyvumas ir \xc5\xa1lov\xc4\x97 buvo suma\xc5\xbe\xc4\x97j\xc4\x99. 1579 m. mirus Albrechtui V-ajam, naujasis Bavarijos kunigaik\xc5\xa1tis Vilhelmas V smarkiai apkarp\xc4\x97 dvaro i\xc5\xa1laidas. Lasui buvo si\xc5\xabloma keltis \xc4\xaf Dresden\xc4\x85, ta\xc4\x8diau kompozitorius atsisak\xc4\x97 motyvuodamas Saksonijos kurfiurstui, kad jo namas ir sodas Miunchene yra jam per brang\xc5\xabs palikti. Orlandas Lasas mir\xc4\x97 1594 m. bir\xc5\xbeelio 4 d. Buvo palaidotas Miuncheno pranci\xc5\xa1kon\xc5\xb3 vienuolyne (sunaikintas).'